Erispoe
Erispoe zo bet roue (pe ri) ar Vretoned etre 851 ha 857. Hervez ar pezh a ouzomp eo ar roue kentañ bet anzavet gant ar Franked.

Nevenoe e oa e dad ha Marmoheg e oa e bried. Daou vugel en deus bet da vihanañ, ur verc’h ha n’ouzomp ket hec’h anv, hag ur mab anvet Konan.

Brezel
Anavezet eo dreist-holl abalamour d'ar brezel a renas a-enep Karl Voal. E penn armeoù ar Vretoned e oa Erispoe pa voe faezhet an Impalaer frank ur wech c’hoazh e-kerzh Emgann Jengland, war ribl kleiz ar Gwilun, d’an 22 a viz Eost 851.

Tri devezh e oa padet an emgann. Kontet e oa bet gant Reginon eus Prüm. Evit an eil gwech e oa bet roet lamm d’ar roue frank. Un teknik dibar he doa an arme vrezhon : argadoù trumm gant armoù-bann kent ober van da souzañ en dizurzh.

Ar peoc’h a oa bet klozet dre Feur-emglev Anjev e 851, ma oa bet anzavet ar rouantelezh vreton gant ar roue frank. Erispoe en doa ar memes galloudegezh hag e dad war Breizh. Homañ a oa bet ledanaet gant Bro-Roazhon, Bro-Naoned ha Bro-Raez.

Espar e oa un tamm. Ul lodenn emren d’an impalaeriezh a oa er c'huzh-heol.

Meur a wech voe bet aloubet Breizh gant ar Vikinged e-pad ren Erispoe. E 853 e oa bet gwastet Naoned ganto.

Drouklazhet e voe gant e genderv Salaun, etre an 2 a viz Du hag an 12 a viz Du 857, en iliz Talenseg.

Levrlennadur
 Jean-Christophe Cassard, Les Bretons de Nominoë, Presses universitaires de Rennes, 2002
 Des mégalithes aux cathédrales, Histoire de la Bretagne et des pays celtiques, tome 1, Skol–Vreizh, Montroulez, 1983
 Louis Élégoët, Bretagne – Une histoire, CRDP de Bretagne, 1998.

Gwelet ivez
Roll Rouaned ha Duged Breizh

Ganedigezhioù an IXvet kantved
Marvioù 857
Istor Breizh en IXvet kantved
Rouaned Breizh
Tud drouklazhet